STC มั่นใจครึ่งปีหลังฟื้น โชว์แบ็คล็อก 536 ลบ. หนุนรายได้ปี 64 โต 10%
STC คาดหลังสถานการณ์โควิดคลี่คลายและเริ่มมีการเปิดประเทศ จะช่วยสนับสนุนให้มีการฟื้นตัวของภาคการท่องเที่ยว การลงทุนของภาคเอกชนในพื้นที่ EEC ของทั้งภาครัฐและเอกชน ส่งผลให้ครึ่งปีหลังมีการฟื้นตัว โดยปัจจุบันมีแบ็คล็อกมูลค่า 536 ล้านบาท มั่นใจรายได้ปีนี้เติบโตขึ้น 10%
24 มิ.ย. 2564

นายเอกชัย ชัยตระกูลทอง กรรมการผู้จัดการ บริษัท เอสทีซี คอนกรีตโปรดัคท์ จำกัด (มหาชน) หรือ STC เปิดเผยว่า บริษัทคงเป้าหมายรายได้ปี 2564 เติบโต 10% จากปีก่อนที่มีรายได้ 420.80 ล้านบาท แม้ว่าช่วงไตรมาส 1/2564 บริษัทจะมีรายได้ 103.20 ล้านบาท ลดลง 20.93% เมื่อเทียบกับช่วงไตรมาส 1/2563 ที่มีรายได้ 130.51 ล้านบาท โดยยังคงมีผลกระทบจากสถานการณ์การแพร่ระบาดของเชื้อไวรัสโควิด-19 ที่กระทบภาพรวมการลงทุนของภาคเอกชน
อย่างไรก็ตาม ในช่วงที่ผ่านมามีความคืบหน้าของการกระจายวัคซีนเพิ่มขึ้นต่อเนื่อง ช่วยสนับสนุนให้สถานการณ์การแพร่ระบาดของเชื้อไวรัสโควิด-19 คลี่คลายช่วงครึ่งปีหลัง และจะทำให้มีความคืบหน้าเกี่ยวกับการเปิดประเทศมากขึ้น โดยปัจจัยดังกล่าวจะเข้ามาช่วยสนับสนุนให้มีการฟื้นตัวของภาคการท่องเที่ยว การลงทุนของภาคเอกชนในพื้นที่ภาคตะวันออก และการลงทุนในเขตพัฒนาพิเศษภาคตะวันออก (EEC) ของทั้งภาครัฐและเอกชน
ขณะที่ปัจจุบันบริษัทมีงานในมือ (Backlog) รวมมูลค่า 536.20 ล้านบาท ซึ่งจะทยอยรับรู้รายได้ในปี 2564-2565 พร้อมกันนี้บริษัทยังคงเดินหน้าประมูลงานใหม่ๆเพิ่มขึ้นอย่างต่อเนื่อง จากภาคอุตสาหกรรมต่างๆ เริ่มเดินหน้าขยายการลงทุนมากขึ้น ซึ่งหลังจากที่ไม่ได้มีการลงทุนใหม่ๆมาเป็นระยะเวลาเกือบ 2 ปี
“แม้ว่าในช่วงไตรมาส 1/2564 และทิศทางในช่วงไตรมาส 2/2564 จะได้รับผลกระทบจากการแพร่ระบาดของเชื้อไวรัสโควิด-19 แต่อย่างไรก็ตามจากนโยบายเร่งกระจายวัคซีนจำนวนมากจะสนับสนุนให้เกิดภูมิคุ้มกันหมู่ขึ้น การท่องเที่ยวจะกลับมา การลงทุนจะเพิ่มขึ้น ทำให้ครึ่งปีหลังมีทิศทางการฟื้นตัว เราจึงยังมั่นใจว่ารายได้จะเป็นไปตามเป้าหมายที่วางไว้ 10%” นายเอกชัย กล่าว